Talousarviota koskevissa tiedoissa, jotka toimitetaan vuosittain budjettivallan käyttäjälle talousarvioesityksen yhteydessä (valmisteluasiakirja, osat II ja III), puolestaan esitetään tiedot talousarvioesityksen esittämisajankohtana työskentelevien sopimussuhteisten toimihenkilöiden lukumäärästä (mukaan lukien sopimussuhteiset toimihenkilöt, jotka on otettu palvelukseen käyttötarkoitukseensa sidotuilla tuloilla). Toisin sanoen kyseisissä tiedoissa esitetään tilanne 1. huhtikuuta vuonna n–1 (jolloin n on talousarvioesityksen vuosi), talousarvion toteuttaminen vuonna n–2 ja määrärahapyynnöt vuodeksi n yhdessä kokoaikavastaavia koskevan arvion kanssa. Tämä selittää sen, että eri tietolähteissä esitetyt sopimussuhteisten toimihenkilöiden määrää koskevat tiedot saattavat poiketa toisistaan. Koska useisiin budjettikohtiin sisältyy ulkopuolista henkilöstöä koskevia määrärahoja, mutta kyseisen henkilöstön osalta ei ole määritelty eri ura-alueita, talousarvioluvuissa on esitetty parhaat mahdolliset arviot, jotka perustuvat todennäköisiin keskimääräisiin kustannuksiin ja ura-alueiden väliseen jakautumiseen.

Vuonna 2014 voimaan tulleiden uusien henkilöstösääntöjen nojalla 3b artiklassa tarkoitettujen sopimussuhteisten toimihenkilöiden sopimusta voidaan jatkaa siten, että sen kokonaiskesto on enintään kuusi vuotta. Tämä tarkoitti sitä, että monet kolme vuotta jo palvelleet sopimussuhteiset toimihenkilöt, jotka jatkoivat työskentelyä komissiossa tilapäistyöntekijöinä, voitiin palkata uudelleen uudeksi sopimuskaudeksi. Tämän ansiosta komissio on saanut jo koulutettuja ja heti toimintakykyisiä sopimussuhteisia toimihenkilöitä. Tämän seurauksena (samoista määrärahoista maksettavien) sopimussuhteisten toimihenkilöiden määrä nousi ja tilapäistyöntekijöiden määrä väheni.





Taulukko 2B

Komission palveluksessa oli 6 652 sopimussuhteista toimihenkilöä 31. joulukuuta 2015. Tehtäväryhmä II oli suurin; siihen kuului lähes 37 prosenttia sopimussuhteisesta henkilöstöstä vuonna 2015, mikä oli hieman vähemmän kuin vastaava osuus edeltävänä vuonna (39 prosenttia). Suurin osa tämän tehtäväryhmän toimihenkilöistä toimii sihteereinä ja muissa vastaavissa tehtävissä, kun taas osa vastaa lastenhoidosta.

Miesten ja naisten välinen kokonaisjakauma on säilynyt vakaana vuosien saatossa. Vuonna 2015 sukupuolten tasapuolinen edustus saavutettiin tehtäväryhmässä IV. Muiden tehtäväryhmien sukupuolijakauma on pysynyt vakaana vuodesta 2011 alkaen. Naisten osuus on huomattavasti suurempi tehtäväryhmässä II (83,5 prosenttia vuonna 2015) ja hieman suurempi tehtäväryhmässä III (60 prosenttia vuonna 2015). Miesten osuus on sen sijaan suurempi tehtäväryhmässä I (63,7 prosenttia vuonna 2015).

4.Komission sopimussuhteisten toimihenkilöiden jakauma kansalaisuuden mukaan

On syytä panna merkille, että sopimussuhteisten toimihenkilöiden palvelukseen ottaminen tapahtuu virkamiesten ja väliaikaisten toimihenkilöiden tavoin hakijaprofiilin, pätevyyden ja kielitaidon perusteella ilman kansalaisuuskiintiöitä.

Vuonna 2015 kaikki jäsenvaltiot olivat edustettuina kaikissa tehtäväryhmissä, lukuun ottamatta itävaltalaisia tehtäväryhmässä I. Sopimussuhteisten toimihenkilöiden joukossa suurimmat kansalaisuusryhmät ovat (alenevassa järjestyksessä) belgialaiset, italialaiset, ranskalaiset, espanjalaiset, romanialaiset, kreikkalaiset ja puolalaiset. Neljän ensimmäiseksi mainitun kansalaisuusryhmän osuus on pysynyt samana vuodesta 2005 lähtien (noin 60 prosenttia). Yhdistynyt kuningaskunta, Saksa, Puola ja Alankomaat ovat väkilukuun nähden heikosti edustettuja. Belgia ja Italia ovat sitä vastoin yliedustettuja väkilukuun nähden.

Kroatialaisia sopimussuhteisia toimihenkilöitä oli komission palveluksessa 31. joulukuuta 2015 mennessä 42 maan liityttyä EU:hun 1. heinäkuuta 2013.

Kansalaisuuden mukaiseen jakaumaan vaikuttavat monet eri tekijät ja erityisesti maantieteellinen läheisyys EU:n toimielinten päämajojen sijaintiin (komission osalta pääasiassa Bryssel, Luxemburg ja Ispra) nähden, palkkataso ja ehdotettujen sopimusten kesto. Hakijat hyväksyvät todennäköisemmin toimea koskevan määräaikaisen sopimuksen, jos he asuvat samassa paikassa heille työtä tarjoavan toimielimen kanssa tai sen lähettyvillä. Perheellisille hakijoille voi olla vaikeaa muuttaa alkuperämaastaan ja perustaa koti toimielimen päämajapaikkaan suhteellisen lyhyeksi aikaa (muuhun henkilöstöön sovellettavien palvelussuhteiden ehtojen 79 artiklan 2 kohdan nojalla hyväksyttyjen yleisten täytäntöönpanosäännösten perusteella ensimmäisen sopimuksen kesto on vain yksi vuosi). Kuten alla olevista taulukoista käy ilmi, tämä koskee erityisesti tehtäväryhmien I ja II sopimussuhteisia toimihenkilöitä, kun taas tehtäväryhmän IV sopimussuhteisten toimihenkilöiden maantieteellinen jakauma on tasapainoisempi.





Taulukko 3A Komission sopimussuhteisten toimihenkilöiden jakauma kansalaisuuden ja sukupuolen mukaan vuonna 2015





Taulukko 3B